Szavalóverseny a hit jegyében
A Szeged-Csanádi Egyházmegye Szent Ágota Gyermekvédelmi Szolgáltatója másodszor szervezte meg adventi szavalóversenyét a katolikus egyházi fenntartású gyermekvédelmi intézmények számára.
Advent második vasárnapján a 14–21 év közötti, lakásotthonokban és nevelőszülőknél élő gyermekeket várták, elsősorban azokat, akiket megérintett a hit. Csongrád, Bács-Kiskun, Békés és Komárom-Esztergom megye mellett érkeztek a Nyírségből is gyermekek, összesen 35-en álltak színpadra.

Daám Tibor, a Szent Ágota Gyermekvédelmi Szolgálató pasztorálpedagógiai vezetője elmondta, az a céljuk, hogy az adventi időszakban legyen egy olyan esemény, amikor az egyház által kétezer éve gyakorolt várakozást élik meg. – Fontos tudatosítani azt, hogy a keresztények számára ez az időszak nemcsak a kis Jézus megszületését, hanem üdvösségünk elérését is jelenti. Azok a gyerekek, akiket már megérintett a hit, kortársaikkal találkozhatnak itt, és velük együtt élhetik ezt át – részletezte. Tavaly bibliai idézetekkel is készültek a fiatalok, idén inkább a verseket részesítették előnyben, Erdélyi József-, József Attila- és Ady Endre-költeménnyel érkeztek. Dalanics Éva Erika a bácsalmási nevelőotthonból jött, ő az utóbbinak, a huszadik század egyik legjelentősebb magyar költőjének Karácsony című versét választotta. Elmondta, az otthon vezetője javasolta, hogy induljon, mert szépen tud verset mondani. A háromtagú zsűri a bátorság mellett a megélt hit átadását értékelte, ezért nem várták el, hogy kívülről tudják a választott művet a gyerekek. – A lényeg, hogy a saját maguk által választott verset, prózát átéljék és át tudják adni – fogalmazott a verseny főszervezője.

A szavalóverseny közös imával kezdődött, majd Polyák Balázs, a Kalocsa-Kecskeméti Egyházmegye papnövendéke idézett az evangéliumból és gyújtotta meg az adventi koszorún a második gyertyát.
vers ÁGOTA Alapítvány szavalás Szeged